PANUS หางรถพ่วง พันล้าน
มีหลายครั้งที่ลงทุนแมนเริ่มรู้จักบริษัทจากท้องถนน และครั้งนี้ก็เป็นหนึ่งในนั้น มันเริ่มต้นจากบางอย่างที่แปะอยู่ “ท้ายรถพ่วง” หลายคัน คำนั้นเขียนว่า PANUS..  ลงทุนแมนได้ลองค้นข้อมูล ยิ่งหาก็ยิ่งน่าสนใจ สรุปแล้ว PANUS คืออะไร  ลงทุนแมนจะเล่าให้ฟัง
6 ก.พ. 2562

PANUS หางรถพ่วง พันล้าน / โดย ลงทุนแมน
มีหลายครั้งที่ลงทุนแมนเริ่มรู้จักบริษัทจากท้องถนน
และครั้งนี้ก็เป็นหนึ่งในนั้น
มันเริ่มต้นจากบางอย่างที่แปะอยู่ “ท้ายรถพ่วง” หลายคัน
คำนั้นเขียนว่า PANUS..
ลงทุนแมนได้ลองค้นข้อมูล
ยิ่งหาก็ยิ่งน่าสนใจ
สรุปแล้ว PANUS คืออะไร
ลงทุนแมนจะเล่าให้ฟัง
จริงๆ แล้ว PANUS อ่านว่า พนัส
คำนี้เป็นทั้งชื่อคน ชื่อแบรนด์ ชื่อบริษัท รวมไปถึงชื่ออำเภอ..
บริษัท พนัส แอสเซมบลีย์ จำกัด
เป็นเจ้าของแบรนด์ PANUS
บริหารกิจการโดย คุณพนัส วัฒนชัย
ตั้งอยู่ที่อำเภอ พนัสนิคม จังหวัดชลบุรี..
บริษัทแห่งนี้ก่อตั้งมา 48 ปีแล้ว โดยทำธุรกิจผลิตรถพ่วง รถกึ่งพ่วง ไปจนถึงรถหุ้มเกราะ ซึ่งผลิตรถไปแล้วกว่า 65,000 คัน
แรกเริ่มเดิมที..
PANUS เริ่มต้นธุรกิจจากการนำไม้มาต่อประกอบเป็นกระบะบรรทุกหกล้อ และสิบล้อสำหรับบรรทุกสินค้าเกษตร
ต่อมา บริษัทเริ่มประยุกต์ธุรกิจไม้ประกอบไปเป็นผู้ผลิตรถพ่วง และต่อยอดความเชี่ยวชาญไปยังธุรกิจที่เกี่ยวข้องต่างๆ จนมีการออกแบบและผลิตรถพ่วงสำหรับผู้ประกอบการกว่า 400 รุ่น
แล้วปัจจุบัน PANUS ทำธุรกิจอะไรบ้าง?
ฐานการผลิตของ PANUS อยู่บนพื้นที่ 80 ไร่ พร้อมกับพนักงาน 900 คน โดยแบ่งธุรกิจออกเป็น 4 ธุรกิจหลัก
ธุรกิจการขนส่ง (หัวรถบรรทุก รถพ่วง)
ธุรกิจภาคพื้นสนามบิน ร่วมมือกับสายการบิน
ธุรกิจประดิษฐกรรมส่งออก
และธุรกิจที่ร่วมมือกับภาครัฐ
เช่น กองทัพเรือและกองทัพอากาศ
โดย PANUS รับจ้างผลิตรถยนต์บรรทุกทหาร ใช้สำหรับลำเลียงพลรบในการไปปฏิบัติภารกิจราชการ
รวมไปถึงรถหุ้มเกราะที่โครงสร้างสามารถทนแรงระเบิดได้ในระดับสูง..
นอกจากนี้ อีกหลายๆ บริษัทที่ขับเคลื่อนด้วยโลจิสติกส์ก็เป็นลูกค้าของบริษัทแห่งนี้
ไม่ว่าจะเป็น Shell, PTT, Esso, Linfox, SCG, Kerry, DHL, Sino-Thai, ITD, สายการบิน และอีกหลายๆ บริษัท
บริษัท พนัส แอสเซมบลีย์ จำกัด
ปี 2559 รายได้ 1,287 ล้านบาท
ปี 2560 รายได้ 1,472 ล้านบาท
ปี 2561 รายได้ 1,533 ล้านบาท
10 เดือนแรกในปีที่ผ่าน..
PANUS เป็นหนึ่งในผู้นำตลาดรถโลจิสติกส์ (ต่อตัวถังเพื่อการพาณิชย์) จากการขายรถทั้งหมด 3,100 คันจากยอดขายทั้งตลาดรวม 12,400 คัน
หมายความว่า ท้ายรถพ่วงในปีที่ผ่านมาทุกๆ 4 คันจะเป็นของ PANUS 1 คัน..
ไม่น่าเชื่อว่า..
ธุรกิจที่เราเห็นอยู่เป็นประจำทุกวันแต่อาจจะมองข้ามไป มีรายได้ระดับพันล้านต่อปี..
พออ่านเรื่องนี้จบ
เวลาเรารถติดครั้งต่อไป
เราอาจรู้สึกสนุกกว่าทุกครั้งที่เคยเป็น
ลองมองท้ายรถพ่วงรอบตัวเรา ว่าเป็นของพนัสกี่คัน..
----------------------
หนังสือลงทุนแมน เล่ม 8 ลดพิเศษ สั่งได้ที่
Lazada 
Shopee 
โหลดแอป blockdit ได้ที่ 
----------------------
References
-กรมพัฒนาธุรกิจการค้า
-Transport Journal
-สยามธุรกิจ